FERPAR – Prof. Univ. Dr. Laurențiu Camil Bohîlțea

Cu profundă durere și nemărginit regret, Universitatea de Medicină și Farmacie „Carol Davila” din București anunță trecerea în neființă a distinsului Prof. Univ. Dr. Laurențiu Bohîlțea.

Personalitate de referință a lumii medicale, cadru didactic de excepție, medic dedicat și mentor desăvârșit, Domnul Profesor Bohîlțea a rămas în conștiința comunității academice și medicale drept întemeietorul geneticii medicale în România, deschizând drumuri noi în cercetare și formare universitară.

Prin erudiția sa, prin profesionalismul exemplar și prin devotamentul față de studenți și colegi, a modelat caractere, a clădit destine și a inspirat generații întregi de viitori medici. Contribuțiile sale științifice și academice reprezintă o moștenire care va dăinui peste timp și va continua să ghideze pașii celor care îi urmează.

Plecarea sa lasă un gol imens, o durere greu de alinat în sufletele tuturor celor care l-au cunoscut, l-au iubit și l-au respectat. Comunitatea medicală și universitară pierde nu doar un profesor și un savant, ci și un om de o rară noblețe sufletească.

Transmitem sincere condoleanțe familiei îndurerate, colegilor și tuturor celor apropiați.

Dumnezeu să îl odihnească în pace și să îi așeze sufletul în rândul celor drepți!

Articolul FERPAR – Prof. Univ. Dr. Laurențiu Camil Bohîlțea apare prima dată în umfcd.